b'\n_START_ARTICLE_\nMiriam B\xc3\xa4ckstr\xc3\xb6m\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nB\xc3\xa4ckstr\xc3\xb6m syntyi Tukholmassa 1967. H\xc3\xa4n opiskeli vuosina 1988\xe2\x80\x931989 taidehistoriaa Tukholman yliopistossa ja vuosina 1994\xe2\x80\x931998 valokuvausta taideteollisessa korkeakoulussa Konstfackissa. B\xc3\xa4ckstr\xc3\xb6m on ty\xc3\xb6skennellyt valokuvataiteen parissa 1990-luvun puoliv\xc3\xa4list\xc3\xa4 saakka._NEWLINE_B\xc3\xa4ckstr\xc3\xb6min varhaisimmat ty\xc3\xb6t olivat k\xc3\xa4sitteellisi\xc3\xa4 valokuvia erilaisten rakennusten, kuten asuntojen, museoiden, gallerioiden ja tavaratalojen, sis\xc3\xa4tiloista, joista ihmiset olivat aavemaisesti poissa._NEWLINE_B\xc3\xa4ckstr\xc3\xb6m on tehnyt my\xc3\xb6s monimuotoisempia kokeellisia t\xc3\xb6it\xc3\xa4. H\xc3\xa4n k\xc3\xa4ytt\xc3\xa4\xc3\xa4 hyv\xc3\xa4kseen erilaisia visualisoinnin, tarinankerronnan, n\xc3\xa4ytt\xc3\xa4m\xc3\xb6tekniikan ja n\xc3\xa4yttelyn kokoamisen k\xc3\xa4yt\xc3\xa4nt\xc3\xb6j\xc3\xa4. H\xc3\xa4n on my\xc3\xb6s tehnyt erilaisia yhteist\xc3\xb6it\xc3\xa4, joissa on ollut mukana improvisoivia ja teatraalisia aineiksia. T\xc3\xa4llaisiin t\xc3\xb6ihin lukeutuu elokuvia, el\xc3\xa4vi\xc3\xa4 esityksi\xc3\xa4 ja julkaistuja tekstej\xc3\xa4._NEWLINE_B\xc3\xa4ckstr\xc3\xb6m on 2000-luvulla siirtynyt kokeilmaan my\xc3\xb6s sein\xc3\xa4vaatteilla, jotka on kudottu tietokoneohjatuilla kangaspuilla.'